המערער הורשע בבית-המשפט המחוזי בנצרת בעבירה של שימוש בסם מסוכן ובשתי עבירות של קשירת קשר לביצוע פשע, שוד בנסיבות מחמירות והסתייעות ברכב לצורך ביצוע פשע. משהורשע כך בדינו גזר עליו בית-המשפט המחוזי עונש מאסר בפועל בן חמש שנים ומאסר על-תנאי למשך שלושים ושישה חודשים.
עיקר חומרתן של העבירות אשר המערער הורשע בהן נעוץ בעבירות השוד. במעשה שוד אחד קשר המערער עם אחר לשדוד בנק, ולשם כך הצטיידו הקושרים, בין השאר, באקדח צעצוע לאיום על הכספרים שבבנק. האחר ביצע את השוד הלכה למעשה כשהוא אוחז באקדח, נטל מן הבנק כ- 11,000 ש"ח, ולאחר מכן נמלט מהמקום עם המערער אשר המתין לו מחוץ לבנק כשהוא רוכב על טרקטורון. במעשה השוד האחר היו שותפים לקשר שלושה: המערער האחר, ואדם שלישי. גם במקרה זה קשרו השלושה קשר לשוד של בנק, ומעשה השוד היה דומה למעשה השוד הראשון אלא שבמקרה זה נכנס המערער לבנק באיימו באקדח הצעצוע על הכספרים. במעשה שוד זה נטלו השודדים עימהם למעלה מ- 60,000 ש"ח.
קראנו את הכתבים שהונחו לפנינו והוספנו ושמענו טיעונים על-פה מפי בא-כוח המערער. אין ספק בליבנו כי העונש שהוטל על המערער עונש ראוי הוא, על דרך העיקרון. בה-בעת, בנסיבותיו המיוחדות של המערער - היותו בן למשפחה שכולה ; היעדר עבר פלילי משמעותי; וסיכויי השיקום הטובים ששירות המיבחן סובר כי יש לו למערער - סבורים אנו כי ניתן להקל בעונשו והכל מתוך תקווה כי המערער ישוב מדרכו הרעה. כפי שדיווח לנו שירות המיבחן עומד המערער לקבל טיפול נפשי בין כתלי הכלא - המערער אף אמר לנו כי הדבר נעשה לפי בקשתו - והמערער הוסיף והבטיחנו נאמנה כי בצאתו מבית האסורים יעמיד עצמו לפיקוח הרשות לשיקום האסיר, לעזרה לו בדרכו.
בשוקלנו כל אלה, ובנסיבותיו המיוחדות מאד של המקרה, אנו מחליטים לקבל את הערעור ולהקל בעונש שהוטל על המערער על דרך זו: תחת עונש המאסר בפועל שנגזר עליו בבית-משפט קמא אנו מעמידים את עונש המאסר בפועל על ארבע שנים בניכוי הימים שהיה במעצר, ותחת עונש המאסר על-תנאי שנגזר עליו אנו קובעים כי המאסר על-תנאי יהיה בן 12 חודשים ובתנאי שקבע בית-המשפט המחוזי.
ניתנה היום, ט' בכסלו תשס"ג (14.11.2002).